Le A’almajt’aan ku ts’áaik ojéeltbil Naciones Unidas yo’olal u Páajtalil Máasewal Kaajo’obo’ ku jóok’ol ti’ jump’éel noj meyaj, jkáaj tu ja’abilo’ob 70, leka’aj le Subcomisión utia’al u Kaxta’al ma’ u P’a’atal Paachil yéetel u Kaláanta’al le P’íitkunsa’an jaats Máako’ob (Subcomisión para la Prevención de Discriminaciones y Protección de las Minorías), ti’ le Consejo Económico yéetel Social, noj jaatsil le Mola’ayil Múuch’kabil Nojlu’umilo’obo’ (Organización de las Naciones Unidas) (ONU), tu k’ubent’antaj ka beeta’ak jump’éel meyaj ka u xak’alxok u tuukulil le máasewal kaajo’ob yóok’ol kaabo’.

U ts’ook meyajil, k’ajóola’an je’ex Informe Martínez Coboe’, ts’a’ab u k’ajóolt le Subcomisión ichil u ja’abilo’ob 1981 yéetel 1984, ka ila’ab túun u k’a’ana’anil u meenta’al le “Múuch’ Meyaj yo’olal Máasewal Kaajo’obo’, tu’ux yaan máako’ob ka’anal u xooko’ob ku meyajo’ob tu juunalo’ob, máaxo’ob tu ja’abil 1982e’ jp’áato’ob je’ex u tak’a’an jaatsil meyaje’. Tu ja’abil 1985e’, le Múuch’ Meyajo’ káaj u ts’íibtik jump’éel tuukulil meyaj yóok’ol le u ts’a’abal ojéeltbil le A’almajt’aano’, u ts’ook ts’íibile’ ila’ab ma’alobil tyo’olal le Subcomisión tu ja’abil 1994o’, aktáan ti’ le Múuch’ Máako’ob ku kaláantiko’ob u Páajtalil máako’ob ti’ le ONUo’ wa Comisión de Derechos Humanos de la ONU.

Ka jmáan jump’éel ja’abe’, le Múuch’ Máako’obo’, je’ex jets’a’an ti’ le párrafo 5 ti’ le resolución 49/214 ti’ le Noj Much’táambalil 23 ti’ diciembre tu ja’abil 1994o’, tu ya’alaj ka meenta’ak le “Múuch’ Meyaj je’ek’ab utia’al tuláakal máak ichil le jaats k’iino’obil u tsikbalta’al u Tuukul Meyajil le u ts’áaik ojéeltbil Múuch’kabil Nojlu’umilo’ob yo’olal u páajtalil máasewal kaajo’obo’”, le je’ela’, yéetel le ts’íib ts’aba’an tumen le Subcomisiono’, tu kaxtaj u chíimpolta’al tuláakal ba’al yaan ti’ le A’alamajt’aano’. Jump’éel ba’al jach k’abéet u ma’alob ila’ale’, ti’ le Much’táambalil je’ela’ ti’ yáax jp’a’at u táakpajal máaxo’ob ku ba’ate’etiko’ob u tuukuli’, ti’ le je’elo’oba’, jtaal máaxo’ob túuxta’ab tumen junjump’éelil máasewal kaajo’ob much’ukbalo’ob ti’ le k’aba’ata’ab “Cónclave Indígenao’”.

Ts’o’okol junlajun wa 11 much’táambalo’obil le Múuch’ Meyajo’, ts’o’oksa’ab le ju’un ts’a’ab k’ajóoltbil tu ja’abil 2006 tu táan le Consejoil U Páajtalil Tuláakal Máako’obo’ wa Consejo de Derechos Humanos, ti’ u yáax jaatsil much’táambalo’obe’, tu’ux xan jk’a’am tu resolución 2006/2, tu k’iinil 29 ti’ junio tu ja’abil 2006, ka tu túuxtajo’ob utia’al u ts’ook béeykunta’al ti’ le Noj Much’táambalil Múuch’kabil Nojlu’umilo’obo’ wa Asamblea General de Naciones Unidas.

Tu ts’ooke’, anchaj u máan maanal ti’ junk’aal wa 20 ja’abo’ob, utia’al u béeykunsa’al le A’almajt’aan ku ts’áaik ojéeltbil Naciones Unidas yo’olal u Páajtalil Máasewal Kaajo’obo’, tu k’iinil 13 ti’ septiembre ti’ u ja’abil 2007, tyo’olal le Noj Much’táambalo’, ti’ u 61 Jaatsil Much’táambalo’obo’.

Méxicoe’ tu táakmuk’taj le A’almajt’aana’, kitak ka jkáaj tu ja’abil 1985, tu ts’áaik u vooto ti’ le jejeláas kúuchilo’ob tu’ux ku yila’alo’, tak ka ts’ok jk’a’am tu yo’olal le Noj Much’táambalo’.

Jump’éel A’almajt’aan jok’a’an ti’ jump’éel yóok’kabil mola’ay, je’ex ONUe’, u maas k’a’ana’anil ti’ tuláakalo’obe’, jump’éel ba’al ku ye’esik ba’ax u k’áat u nakpacht máako’ob, ku ye’esik tak tu’ux ku tukultik máaxob táakpajo’ob unaj u k’uchul le a’almajt’aanil yóok’ol kaabo’.

Jaaj le A’almajt’aana’ ma’ ilajbe’en ich muuk’il a’almajt’aan utia’al le Noj Lu’umilo’ob táakpajo’ob ti’ le u ju’unilo’, chéen ba’ale’ u ts’áamaj u yóolo’ob ti’ le ba’ax ku ya’ala’al te’elo’.

Beyo’, le A’almajt’aan ku ts’áaik ojéeltbil Naciones Unidas yo’olal u Páajtalil Máasewal Kaajo’obo’ yaan ti’ tuláakal le ba’alo’ob k’abéeto’ob utia’al u mu’uk’a’anta’al le yóok’ol kaabil páajtalil tuláakal máako’obo’, yéetel leti’ xan unaj u ts’a’abal u muuk’ yéetel páajtalil yéetel tu táan tuláakal máak le máasewal kaajo’obil yóok’ol kaabo’.

U k’abéetkunsa’al le páajtalilo’ob ku ya’ala’al ti’ le A’almajt’aana’ jump’éel noj meyaj utia’al tuláakal le yóok’ol kaabil kajnáalilo’obo’.

Tu noj lu’umil Méxicoe’, yéetel ichil u Noj Mola’ayil utia’al u Nojbe’enkunsa’al le Máasewal Kaajo’obo’ waComisión Nacional para el Desarrollo de los Pueblos Indígenase’ (CDI), ts’o’ok u tukulta’al yáax ba’al unaj u meenta’al utia’al u meyajbe’enkunsa’al le A’almajt’aan ku ts’áaik ojéeltbil Naciones Unidas yo’olal u Páajtalil Máasewal Kaajo’obo’, u ts’a’abal k’ajóoltbil ba’ax ku ya’alik. Letene’, u jóok’ol u ts’íibile’ ku tukulta’al jump’éel jach k’a’ana’an ba’al. U jóok’sa’al u ts’íibil ju’unile’, je’ex xan ba’ax ku tukultik México, a’ala’an tumen le Embajador Claude Heller, ka tu ts’áaj u voto ti’ le A’almajt’aana’, tu k’iinil 13 ti’ septiembre ti’ u ja’abil 2007e’, ku bin ti’ le bejo’.

Yéetel le ts’íibil ju’unila’, u Méek’tankaajil Méxicoe’ ku ka’ ts’áaik u yóol ti’ le yóok’ol kaabil páajtalila’, ku pa’atik ka meyajnak utia’al u ma’alobkiinsa’al le máasewal kaajo’obo’. 

